Pakkeshopsene og pakkeboksene bugner lige nu med dynger af pakker. Sidste år håndterede Post Nord omkring en halv million pakker - hver dag - i dagene op til jul. De store mængder af pakker betyder, at man ikke altid kan regne med at kunne hente sin pakke, der hvor man plejer. Men for Iben Haugaard bliver turen efter hendes pakke dog noget længere, end hun havde forestillet sig. Fra Aalborg til Øster Brønderslev Torsdag morgen fik nemlig en SMS fra Post Nord. Der stod, at man på grund af kapacitetsproblemer ikke kunne levere pakken i Kennedy Arkaden. I stedet skulle hun hente den i Spar i Øster Brønderslev. Det er en tur på 30 kilometer. - Det virker lidt latterligt, siger  Iben Haugaard. Hun forstår godt, at der kan være udfordringer med pakker her op til jul, men at skulle ud på en tur på hele 30 kilometer, når man på få minutter i gå-afstand normalt ville kunne hente sine pakker, virker latterligt, mener hun. - Jeg vil nok gerne, at pakken bliver leveret lidt senere, end at man skal 30 kilometer væk for at hente, siger hun. Mor hjælper og kører Iben Haugaard er studerende i Aalborg og er så heldig at have sin mor tæt på. - Jeg er så heldig, at min mor kommer og henter mig, så jeg kan få hentet pakken, siger Iben Haugaard. TV2Nord har fredag været i kontakt med Post Nord for at få en forklaring på den lange pakkerejse, men det har ikke været muligt at få en kommentar.
Iben Haugaard bor i Aalborg tæt på pakkepostudleveringen ved Kennedy Arkaden, alligevel må hun til Øster Brønderslev for at hente en pakke.